## La Generalitat posa en marxa una web per a assessorar els municipis grans en la implementació de les zones de baixes emissions

*** El director general de Transport assegura que “l’objectiu és facilitar el treball dels equips tècnics municipals i servir d’espai de consulta”**

La Conselleria de Medi Ambient, Infraestructures i Territori ha habilitat una web per a assessorar els municipis grans en la implementació de les zones de baixes emissions (ZBE).

Així ho ha confirmat el director general de Transports i Logística, Manuel Ríos, durant la reunió amb els tècnics municipals responsables en mobilitat i qualitat de l’aire dels municipis de més de 50.000 habitants de la Comunitat Valenciana.

Durant la trobada, el director general ha explicat que, amb esta nova pàgina web, se centralitza informació d’utilitat per als ajuntaments en relació amb el disseny, la tramitació administrativa i la implantació de les ZBE. “L’objectiu és facilitar el treball dels equips tècnics municipals i servir d’espai de consulta i actualització permanent”, ha matisat Ríos.

En esta cita, i després d’una sèrie de trobades prèvies per a tractar este assumpte, Ríos ha explicat que “s’ha tractat de resoldre dubtes i fer recomanacions, perquè la col·laboració i coordinació entre administracions és fonamental per a avançar en un model de ciutat més saludable i eficient. Des de la Generalitat continuem fent costat activament als municipis en este repte comú”.

Així mateix, s’han abordat qüestions clau com l’harmonització de criteris tècnics, l’accés a finançament per a projectes de mobilitat sostenible i l’ús de tecnologies per a la gestió eficient d’estes zones. També s’ha destacat l’intercanvi de bones pràctiques entre municipis que ja estan avançant en la implementació de zones de baixes emissions.

Encara que els ajuntaments tenen autonomia plena per a decidir, la Conselleria, tal com indica l’article 13 del Reial decret sobre zones de baixes emissions, es presta a adoptar accions conjuntes i coordinades amb els municipis, que permeten l’establiment de les ZBE en les ciutats de la Comunitat Valenciana abans que acabe l’any. Per tant, “estes reunions entre la Generalitat i ajuntaments són fonamentals per a col·laborar i aprendre”, ha afegit Ríos.

Amb estes reunions periòdiques, la Comunitat Valenciana “es consolida com un territori a on els municipis s’ajuden entre si, debaten i intenten homogeneïtzar, en la mesura que siga possible, les condicions d’accés als centres de les principals ciutats que regiran en els pròxims anys”, ha conclòs el director general.

Fecha: 16/04/2025